19 लोगों की मौत, 34 घायल; 1 जुलाई से कमजोर पड़ेगा मानसून
Himachal Pradesh Weather Forecast Update;  Is there a heavy rainfall alert for today and tomorrow? वीकेंड पर हिमाचल के पहाड़ों पर घूमने की योजना बना रहे पर्यटकों और प्रदेशवासियों के लिए अच्छी खबर है। प्रदेश में एक और तीन जुलाई के बीच मानसून कमजोर पड़ेगा।
वीकेंड पर हिमाचल के पहाड़ों पर घूमने की योजना बना रहे पर्यटकों और प्रदेशवासियों के लिए अच्छी खबर है। प्रदेश में एक और तीन जुलाई के बीच मानसून कमजोर पड़ेगा। इससे पर्यटक अपने पहले से तय कार्यक्रम के अनुसार प्रदेश की पर्यटन सैरगाहों पर आ सकेंगे। बीते सप्ताह बढ़ी संख्या में पर्यटकों ने पहाड़ों पर भारी बारिश के बाद अपनी ऑनलाइन बुकिंग को कैंसिल करवा दिया था।
मौसम विज्ञान केंद्र शिमला के निदेशक डॉ. सुरेंद्र पाल ने बताया कि आज और कल भारी बारिश की संभावना बनी हुई है। मगर, शनिवार से सोमवार को ज्यादातर क्षेत्रों में मौसम साफ बना रहेगा। मंगलवार को वेस्टर्न डिस्टरबेंस फिर एक्टिव होगा और दोबारा भारी बारिश का पूर्वानुमान है।
4 दिन में 219 करोड़ चपत
अब तक की बारिश से प्रदेश में खूब तबाही हुई है। चार दिन की बरसात में 219.30 करोड़ की सरकारी व निजी संपत्ति तबाह हुई है। अकेले जल शक्ति विभाग की 100 करोड़ रुपए और PWD को 90.50 करोड़ की चपत लग चुकी है।
19 लोगों की मौत, 34 घायल
राज्य आपदा प्रबंधन प्राधिकरण के अनुसार, 24 से 28 जून तक मानसून सीजन के दौरान विभिन्न कारणों से 19 लोगों की मौत हो गई है, जबकि तीन लोग लापता और 34 घायल हुए हैं। इनमें से 9 की सड़क दुर्घटनाओं, 5 की नदी में डूबने, 3 की ढांक-छत्त या ऊंचे स्थानों से गिरने, एक की लैंडस्लाइड और एक की अन्य कारण से मौत हुई।
24 घंटे में धोलाकुआं में 69 मिलीमीटर बारिश
बीते 24 घंटे के दौरान सिरमौर के धोलाकुआं में सबसे ज्यादा 69 मिलीमीटर, शिमला में 51 मिलीमीटर, मशोबरा 44 और डलहौजी में 29 मिलीमीटर बारिश हुई है। शिमला में दोपहर बाद एक घंटे तक हुई भारी बारिश से खूब तबाही मची है। इससे पानी कई घरों व दुकानों में भर गया। सड़कें तालाब में तब्दील हो गई।
कुमारहट्टी में पांच मंजिला मकान ढहा
कुमारहट्टी में काफी समय से खाली चल रहा पांच मंजिला मकान भी जमींदोज हो गया। दरअसल, यह मकान फोरलेन निर्माण के बाद से ही असुरक्षित हो गया था। बीती शाम बारिश के बाद यह ढह गया। इसमें किसी तरह का कोई जानी नुकसान नहीं हुआ।
लैंडस्लाइड की 9 घटनाएं
मानसून सीजन के दौरान लैंडस्लाइड की 9 बड़ी घटनाएं घटित हो चुकी है। सुजानपुर में बादल फटने और कोठी नाला, बागी मंडी, मोहल कुल्लू, पजेही खड्ड किन्नौर में बाढ़ की 6 जगह घटनाएं पेश आ चुकी हैं।